Ifølge politiet har over 850 selskaber købt falske fakturaer af de tiltalte i sagen. Og det er i mange tilfælde mange helt almindelige selskaber, som har været kunder hos de svindel-tiltalte.

- Der er nogle, som har siddet og udstedt nogle fiktive fakturaer, som nogle andre selskaber har indbetalt. Og de penge er så gået gennem nogle vekselkontorer og på en eller anden måde kommet ud igen til de her fysiske personer, forklarede Maria Cingari, specialanklager ved Københavns Politi, ved det første retsmøde i sagen.

Mange firmaer i byggebranchen

Blandt selskaberne er rengøringsselskaber og mange almindelige byggefirmaer. Og det kommer bag på byggeriets arbejdsgiverorganisation.

- Det er jeg overrasket over, fordi det er bestemt ikke et billede, vi kan genkende af byggebranchen, siger underdirektør i Dansk Byggeri, Inger Petersen Thalund.

- Jeg synes, det er stærkt bekymrende, hvis det her er rigtigt. Og det er noget, vi skal have ryddet op i lige med det samme. Det her går ud over hele branchen, mener hun.

Dansk Byggeris underdirektør afviser påstanden fra håndværksmesteren, at det skulle være nødvendigt at snyde med falske fakturaer for at klare sig i branchen.

- Konkurrencen i byggeriet er hård. Men hvis man ikke kan byde på en opgave uden at ty til ulovligheder og sort arbejdskraft, så skal man lade være med at byde, siger Inger Petersen Thalund fra Dansk Byggeri.

Selv hævder håndværksmesteren, at han i dag er stoppet med at købe falske fakturaer. Alligevel stopper sagen formentlig ikke her, forklarer en ekspert, der selv har en fortid som politianklager.

- Der er nogen virksomheder, som har handlet med dem her, som nu siger: 'hvad så med os?' I anden bølge kan det være, der kommer et efterspil mod de virksomheder, som har brugt fiktive fakturaer i deres regnskaber, siger Lene Wacher Lentz, ph.d.-stipendiat ved Aalborg Universitet.

Sag mod firmaer venter

Når Operation Greed-sagen til næste år er afsluttet, kan der derfor komme et væld af straffesager mod de 850 håndværksmestre og andre virksomhedsledere, der har købt falske fakturaer.

- Det handler om at gå den her kreds igennem og se, hvilke direktører og virksomheder der skal sigtes for svindel, forklarer Lene Wacher Lentz.

Lige nu indgår nogle af de selskaber, som håndværksmesteren har købt falske fakturaer af, i den store retssag. Så han risikerer også at få en sag mod sig for skattesnyd.

Hvordan har du med det i dag?